In’istorgia da la Lia rumantscha

(lr)

A l’entschatta da l’onn nov è cumparida l’ovra “Rätoromanische Sprachbewegung – Die Geschichte der Lia Rumantscha von 1919 bis 1996” da Gion Lechmann. Il cudesch è ina contribuziun impurtanta che tegna quint da la plurilinguitad sco caracteristica centrala da la naziun svizra fundada sin voluntad publica. L’istoricher Gion Lechmann analisescha la politica linguistica e culturala dals Rumantschs sin plaun chantunal e federal e tracta il svilup, la posiziun e la funcziun sco er l’activitad da la Lia rumantscha.
L’ovra fundamentala dat in’invista detagliada en ils champs da lavur politic-giudirics e linguistic-culturals da la Lia rumantscha tranter il 1919 ed 1996. Ella preschenta las instanzas da la Lia rumantscha a la confederaziun ed al chantun, las qualas han procurà a lunga vista per il mantegniment da la schientscha rumantscha, sco er la realisaziun da quellas. In auter champ tematic è deditgà a la lavur programmatica da la Lia rumantscha: sias cuntramesiras en vista al privel da la germanisaziun, sias stentas per la scola rumantscha, sias differentas activitads per mantegnair, promover e derasar la lingua rumantscha, e. u. v. Il chapitel final tracta il svilup finanzial da la Lia rumantscha.
La preschentaziun cumplessiva da Lechmann, realisada ensemen cun la Societad per la perscrutaziun da la cultura grischuna sco coeditura, è ina nova ovra da standard per tut quels che sa fatschentan cun l’istorgia dal Grischun rumantsch. Ella po senz’auter vegnir considerada sco l’emprima istorgia da la Lia rumantscha cunquai ch’ella fa la punt da sia fundaziun l’onn 1919 a la votaziun davart l’artitgel da linguas constituziunal da l’onn 1996. Il cudesch da Gion Lechmann custa 58 francs e po vegnir retratg tar la Lia rumantscha.